Uznesenie Európskeho parlamentu o Tunisku



Úradný vestník 300 E , 09/12/2006 S. 0480 - 0482



P6_TA(2006)0269 Tunisko Uznesenie Európskeho parlamentu o Tunisku Európsky parlament, - so zreteľom na predchádzajúce uznesenia o situácii v oblasti ľudských práv v Tunisku a najmä uznesenie schválené 29. septembra 2005 [1] a 15. decembra 2005 [2], - so zreteľom na Euro-stredomorskú dohodu o pridružení Európskych spoločenstiev a ich členských štátov na jednej strane a Tuniskou republikou na strane druhej, ktorá nadobudla platnosť 1. marca 1998 [3], - so zreteľom na oznámenie Komisie z 21. mája 2003 s názvom "Dať nový impulz akciám uskutočňovaným EÚ v oblasti ľudských práv a demokratizácie v spolupráci so stredomorskými partnermi" (KOM(2003)0294), - so zreteľom na oznámenie Komisie z 12. apríla 2005 o desiatom výročí euro-stredomorského partnerstva: program práce na plnenie výziev ďalších piatich rokov (KOM(2005)0139), - so zreteľom na oznámenie Komisie z 12. mája 2004 o európskej susedskej politike (KOM(2004)0373) a jej akčný plán EÚ - Tunisko, ktorý nadobudol účinnosť 4. júla 2005, - so zreteľom na usmernenia Rady o ochrane osôb zasadzujúcich sa za ochranu ľudských práv, ktoré boli prijaté v júni 2004, - so zreteľom na vyhlásenia predsedníctva Rady a Komisie počas diskusie z 13. decembra 2005 o ľudských právach v Tunisku, - so zreteľom na uznesenie zo 14. februára 2006 o doložke o ľudských právach a demokracii v dohodách Európskej únie [4], - so zreteľom na kroky, ktoré v období od septembra 2005 do mája 2006 uskutočnili predsedníctva Rady v oblasti ľudských práv v Tunisku, - so zreteľom na skutočnosť, že Tunisko sa 1. apríla 2006 stalo predsedníckou krajinou Euro-stredomorského parlamentného zhromaždenia (ESPZ), - so zreteľom na zasadnutie politického výboru ESPZ zo 7. júna 2006, - so zreteľom na zvolenie Tuniska do Výboru OSN pre ľudské práva a jeho záväzky v oblasti ľudských práv, - so zreteľom na článok 103 odsek 4 rokovacieho poriadku, A. pripomína, že ľudské práva sú podstatným prvkom vzťahov EÚ a Tuniska v súlade s článkom 2 Dohody o pridružení medzi ES a Tuniskom a s akčným plánom pre európsku susedskú politiku, B. v tejto súvislosti pripomína, že Tunisko sa v tomto akčnom pláne zaviazalo podporovať demokraciu a dodržiavanie základných slobôd v súlade s medzinárodnými dohodami a že uplatňovanie týchto záväzkov je základným prvkom rozvoja vzťahov medzi EÚ a Tuniskom, C. pripomína, že Komisia adresovala tuniským orgánom tri žiadosti týkajúce sa okamžitého uvoľnenia európskych fondov poskytnutých na projekty zamerané na podporu občianskej spoločnosti, realizáciu programu reformy súdneho systému a vytvorenie podvýboru pre ľudské práva, D. v tejto súvislosti poznamenáva, že jediným výsledkom, ktorý Komisia dosiahla, bolo uzavretie dohody o financovaní reformy súdnictva, E. pripomína, že zákon o vytvorení Inštitútu pre advokátov stanovený touto dohodou bol prijatý začiatkom mája 2006 tuniským parlamentom bez toho, aby sa zohľadnili výsledky konzultácie s advokátskou radou, a poznamenáva, že osobitný spravodajca OSN pre nezávislosť sudcov a advokátov doteraz nedostal pozvanie od tuniskej vlády, F. vyslovuje znepokojenie nad zakázaním kongresu Tuniskej ligy pre ľudské práva (LTDH), ktorý bol naplánovaný na 27. - 28. mája 2006, a nad použitím sily a násilnými činmi proti osobám zasadzujúcim sa za ochranu ľudských práv a medzinárodným pozorovateľom, G. pripomína, že LTDH je prvou arabskou a africkou ligou pre ľudské práva a jedným z pilierov nezávislej občianskej spoločnosti v Tunisku, H. keďže situácia v oblasti práv a slobôd v Tunisku je naďalej znepokojujúca a keďže kroky, ktoré uskutočnila Rada a Komisia jasne ukázali, že ich možnosti sú obmedzené, I. keďže Tunisko od 1. apríla 2006 predsedá ESPZ, čo predstavuje veľkú zodpovednosť pre túto krajinu pre podporu demokracie a ľudských práv v rámci euro-stredomorského partnerstva, J. pripomína úlohu, ktorú zohráva Tunisko v rozvoji euro-stredomorského priestoru mieru, prosperity a demokracie, 1. pripomína, že Tunisko a EÚ sú viazané od roku 1998 Euro-stredomorskou dohodou o pridružení, ktorá vo svojom článku 2 obsahuje doložku o ľudských právach predstavujúcu zásadný prvok tejto dohody; 2. vyslovuje ľútosť nad tým, že situácia v oblasti slobôd a ľudských práv v Tunisku je naďalej znepokojujúca, a žiada tuniské orgány, aby splnili svoje medzinárodné záväzky; 3. očakáva od tuniských orgánov, že poskytnú vysvetlenie zákazu zorganizovať kongres LTDH, ako aj násilných činov proti osobám zasadzujúcim sa za ochranu ľudských práv a tuniským sudcom; 4. žiada súčasné predsedníctvo EÚ, aby urobilo verejné vyhlásenie o zákaze zorganizovať kongres LTDH a o násilných činoch voči osobám zasadzujúcim sa za ochranu ľudských práv a tuniským advokátom a sudcom; 5. znova žiada Radu a Komisiu, aby zvolali schôdzu asociačnej rady a prediskutovali situáciu v oblasti ľudských práv v Tunisku; 6. v tejto súvislosti žiada, aby Rada a Komisia urýchlene uskutočnili všetky potrebné kroky voči tuniským orgánom, aby sa uvoľnili európske fondy poskytnuté na projekty pre občiansku spoločnosť a aby bol prepustený Mohammed Abbou; žiada, aby sa v Tunisku v plnej miere zaručila činnosť osôb zasadzujúcich sa za ochranu ľudských práv v súlade s usmerneniami EÚ v tejto oblasti; 7. žiada Komisiu, aby uskutočnila všetky potrebné kroky na to, aby projekt na podporu reformy súdnictva zaručoval nezávislosť súdnictva a sudcovskú nezávislosť; zároveň žiada tuniské orgány, aby súhlasili s návštevou osobitného spravodajcu OSN pre nezávislosť sudcov a advokátov; 8. zastáva názor, že uplatňovanie prebiehajúcich reforiem je potrebné považovať za prioritu partnerstva medzi EÚ a Tuniskom a musí predstavovať základný prvok rozvoja vzťahov medzi EÚ a Tuniskom; 9. žiada, aby sa práce v rámci ESPZ uľahčili prostredníctvom lepšej spolupráce s tuniským predsedníctvom v oblasti dodržiavania ľudských práv a očakáva citeľné zlepšenie v tejto oblasti, najmä so zreteľom na nadchádzajúce plenárne zasadnutie ESPZ; 10. poveruje svojho predsedu, aby toto uznesenie postúpil Rade, Komisii, tuniskej vláde a parlamentu, ako aj kancelárii Euro-stredomorského parlamentného zhromaždenia. [1] Prijaté texty, P6_TA(2005)0368. [2] Prijaté texty, P6_TA(2005)0525. [3] Ú. v. ES L 97, 30.3.1998, s. 2. [4] Prijaté texty, P6_TA(2006)0056. --------------------------------------------------